Dekkventil

En dekkventil er et grensesnitt for å slippe inn luft i et dekk når det fylles (for eksempel med en sykkelpumpe), og som automatisk lukkes (for eksempel av dekktrykket eller eller av en fjær) for å hindre at luft slipper ut. 

Det finnes flere ulike typer ventiler, og de brukes blant annet i dekk på biler, motorsykler og i sykkeldekk. Den mest vanlige typen er schrader som av og til kalles for «bilventil», men noen landevegssykler med tynne dekk i stedet bruker prestaventil.

Schrader 

Schraderventiler har en fjærbelastet ventil og gjenget stamme. De brukes på praktisk talt alle bil- og motorsykkeldekk, og på sykkeldekk med brede felger. I tillegg til dekk brukes schraderventiler med varierende diameter i kjøle- og klimaanlegg, rørleggerarbeid, drivstoffinnsprøytning, fjæringssystemer, pusteventiler til dykking for at brukeren skal kunne fjerne og feste en slange mens den er i bruk. De brukes også i innsprøytningssystemet på mange biler som et raskt og enkelt punkt hvor man kan kontrollere drivstofftrykket eller koble til en rensepatron.

Presta 

Prestaventiler brukes normalt bare på landevegssykler. Stammen har smalere diameter (nominelt 6 mm) enn den tynneste (nominelt 8 mm) schradertypen, slik at boringen gjennom felgen for ventilen kan være smalere. Prestaventilen har en låsemutter som må åpnes for å fylle eller tømme luft, og har ikke fjærbelastning.

Presta veier marginalt mindre, men man trenger å ta med seg en adapter for å kunne fylle på bensinstasjoner.

Andre 
Det finnes mange andre ventiler som bare brukes i visse regioner eller til begrensede formål. Dunlopventiler var tidligere vanlig på sykler, men er uvanlig per 2021. De kan fylles med en sykkelpumpe for prestaventil. Reginaventilen ligner på presta, og har fordelen at den ikke blir så lett bøyd. Den har stort sett blitt brukt i Italia.

Referanser

Eksterne lenker 

 Video: Ulike ventiler på sykkeldekk Sykkelpikene på YouTube

Sykkeldeler
Dekk